Netflix o HBO han canviat la forma com ens miren les sèries de ficció, mitjançant el mòbil, les diverses plataformes o les xarxes socials.
A casa nostra, TV3 ha apostat aquesta temporada per nous formats de ficció per adaptar-se als nous temps i acostar-se al públic jove que busca alternatives als mitjans convencionals.
L'oferta, adreçada a joves, feta per joves i sorgida d'idees de joves, dona la possibilitat de trobar i veure les seves sèries directament a les xarxes socials, poder-hi interactuar, fins i tot en directe, i oferir-ne continguts exclusius per aquestes xarxes.
Us expliquem els dos projectes que s'han desenvolupat durant la tardor i l'hivern i la propera estrena que es farà en els propers dies.
Què en penses d'aquests nous formats?
Un equip de set joves jugadores d'hoquei i la seva nova entrenadora lluitaran per salvar la secció femenina del seu club, i al mateix temps intentaran trobar el seu lloc, tant dins com fora de l'equip.
L'Emma, la Laila, la Raquel, la Flor, la Lorena, la Berta i la Gina formen l'equip, però cadascuna té els seus dilemes personals, lluites amb els seus pares, amb el nois del primer equip, i amb un món d'adults que no sempre les comprèn.
Aquest és el punt de partida de la nova sèrie de ficció que TV3 estrenarà en prime time el proper 29 d'abril, i està dirigida per Kiko Ruiz Claverol i Patrícia Font.
Tant per la temàtica com pels personatges, la sèrie busca ser el relleu al gran èxit adreçat al públic juvenil que va ser "Merlí".
La idea surt d'un treball final de grau de quatres estudiants de Comunicació Audiovisual de la Universitat Pompeu Fabra (Laura Azemar, Natàlia Boadas, Marta Vivet i Ona Anglada), que asseguren que és la sèrie que els hauria agradat veure quan eren adolescents.
El capítol pilot es va finançar mitjançant una campanya de micromecenatge, una productora s'hi va interessar apadrinant-lo i, finalment, la va comprar TV3.
El repartiment està format per cares noves i joves i a la trama hi ha moltes històries entrellaçades, de joves i adults.
També hi intervenen algunes cares conegudes, com Nora Navas, Josep Linuesa, Nil Cardoner, Àgata Roca o Marc Clotet.
Es viuran situacions reals, com les que viuen molts equips d'esport femení arreu de Catalunya, que es veuen menyspreats pel fet de ser femenins.
La sèrie vol reivindicar i denunciar aquesta situació, i ajudar a col·locar l'esport femení en el seu lloc.
Las presentació a les xarxes socials de la sèrie ha engegat amb força amb un vídeo viral en què un equip d'hoquei femení irromp en un partit masculí del mateix esport per reivindicar la igualtat de gènere en l'esport i l'etiqueta.
Totes les protagonistes ja tenen obert un perfil d'Instagram i ja se les pot seguir i interactuar amb elles.
Caldrà seguir de prop les xarxes socials per saber quins continguts extres oferiran a través d'Instagram i si hi ha algun webxat.
Narrativa gamberra i humor absurd en aquesta websèrie de 8 capítols, d'entre 6 i 10 minuts, que us vol arrencar un somriure explicant la realitat que viuen els autors i l'equip real de la sèrie: un grup de joves que intenten obrir-se camí en el món de l'audiovisual català.
La història està plantejada com un fals documental, com si es tractés del "making of" d'una pel·lícula eròtica de la productora de porno en català Túnel de la Selva.
La sèrie, gravada majoritàriament amb un telèfon mòbil, està escrita i dirigida per David Villarreal i Joan Saranova i va ser el treball de final de grau de Comunicació Audiovisual de la UAB.
La websèrie va rebre la beca Comunica, convocada per la Corporació Catalana de Mitjans Audiovisuals per la foment de la creació i innovació audiovisual.
Els 8 capítols recreen el tot el procés de filmació que envolta una pel·lícula: càsting, localització, preproducció, rodatge, producció, promoció, muntatge i estrena.
Russinyol (Àngel Roset), en Gerard Labristany (Albert Green) i l'Èric (Toni Guillemat) viuen situacions tragicòmiques acompanyats d'una pila de cameos que van apareixent en els diferents capítols: Bruno Oro, Marc Rodríguez, Sor Lucía Caram, Halldor Mar, Josep Cuní, Candela Antón, Leopolda Olda, Anna Mestre, Manel Piñero, Manel Lucas, Toni Cruanyes, Helena García Melero, Ferran Aixalà, Pol Gisé i el Grup Macedònia.
Tots els capítols es van estrenar simultàniament a Youtube i al web de TV3 al mes de febrer, de manera que tota la temporada estava disponible des del primer moment, pels fans de les maratons de sèries, i per oferir l'experiència completa a l'usuari des del minut 1.
"POLIAMOR", PRIMERA FICCIÓ GRAVADA I EMESA EN DIRECTE PER INSTAGRAM LIVE
La sèrie, creada i dirigida per Àlex Mañas i Jordi Planas, tenia com a protagonista a la Berta, una noia de 30 anys que havia passat per un moment difícil, després d'una relació de 3 anys trencada, i que necessitava compartir els seus dubtes amb la gent que l'escoltava a través d'Instagram.
Tot i que això li suposava un canvi molt potent, ella ho afrontava com una oportunitat d'acostar-se a experiències noves i de demostrar-se que la vida sense el Pol, el seu ex, no havia de ser pitjor.
Segons els directors, "l'amor sempre passa pel mòbil i vam pensar que era natural parlar d'amor a través del mòbil".
Aquesta ficció de 13 capítols és la primera de la història que es va emetre en directe per Instagram, i en vertical, entre el novembre del 2018 i el febrer d'enguany.
Ningú ho havia fet abans i va ser una manera de reinventar-se per anar a buscar al públic jove allà on es troba més còmode.
Un format molt innovador amb un guió i una estructura, però que anava evolucionant a partir de les interaccions que els seguidors anaven fent en directe.
La protagonista principal va ser la Nausicaa Bonnín (Berta), amb un estil molt dinàmic, i també va comptar amb interpretacions i cameos com els de Pep Ambrós, Ivan Massagué, Roi Sastre, Espartac Peran, Marta Millà, Paula Ribó, Albert Salazar, Carmela Poch, Júlia Molins, Enric Auquer, Sara Diego, en Víctor i la Sofia de Masterchef, Sara Sors, Xesco Palacín o Paula Ribó, entre d'altres.
A cada capítol també hi havia actuacions musicals d'artistes com Suu, Animal, Víctor Mirallas, The Sey Sisters, Mourn, Vàlius, Filferro, Anna Ferrer, Pau Lobo o The Kardoshians, entre d'altres, i d'artistes gràfics reinterpretant el logotip de la sèrie amb el seu estil propi com Sawe, Ombrebueno, Mai Blanco, Mariona Sisteré, Lobulo, Marta Waterme, Maria Bartons, Los Murrays o Ohmyhood, entre d'altres.
La sèrie s'emetia en directe i cada entrega constava de tres parts:
- Un monòleg d'aproximació de la Berta, on explicava com havia anat la setmana
- Un capítol de cinc minuts en què la Berta es trobava amb una altra persona i amb qui es plantejaven uns conflictes que es tractarien a la tercera part
- Un xat en directe, conduït per l'"instagramer" Roi Sastre, en què els espectadors podien opinar sobre el capítol i proposar què havia de fer la Berta
El capítol es completava amb una actuació musical en acústic, en directe, i un artista gràfic que reinterpretava, a la seva manera, el logotip de "PoliAmor".
La sèrie sencera es pot recuperar íntegrament al web de TV3.